ZULU WEDDING is die langverwagte romantiese komedie deur vervaardiger en regisseur, Lineo Sekeleoane. Dit is die eerste Suid-Afrikaanse fliek met ’n swart vrou as vervaardiger en regisseur en sy was ook self verantwoordelik vir die storiekonsep. Die rolprent is romanties, glansryk en skreesnaaks en is ’n huldeblyk aan die Afrika kultuur. Dit gee erkenning aan die, soms skisofreniese, realiteit van stedelike Suid-Afrikaners, wat moderne en gesofistikeerde lewens ly, wat steeds gevorm word deur familiekulture, tradisie en verwagtinge.
Die vurige koreograaf, LOU “LUNGILE” (Nondumiso Tembe), sal enigiets doen om nie verlief te raak nie en selfs nog meer om nie terug te gaan na haar tuisland, Suid-Afrika, waar sy beloof is aan ’n koning nie. Wanneer sy egter haar sielsgenoot, TEX (Darrin Dewitt Henson), ontmoet word sy gedwing om die tradisie te konfronteer, waarvan sy al weghardloop sedert haar ouers se dood toe sy agtien geword het en moes verantwoording doen vir die voorouer-skuld waarmee hulle haar agtergelaat het. Sy beraam ’n plan om die koning te konfronteer en hom te oortuig om van haar te vergeet, maar wanneer sy die aantreklike koninklike raadgewer, ZULU (Pallance Dladla), nader om haar te help om in die paleis te kom, ontdek sy dat hy gevaarlik sjarmant is en al die beste aspekte van haar kultuur en agtergrond verteenwoordig.
Volgens Sekeleoane, werk sy al tien jaar aan die fliek. “Die idee het begin in die ongevalle-afdeling van ’n hospitaal, toe ek besig was om ’n humoristiese scenario vir een van my aktrise-vriendinne te skep. Sy het van die idee en die karakter – ’n maltrap verkeerskonstabel wat nooit haar uniform uittrek nie – gehou, maar soos wat die karakters ontwikkel het, het die fokus na die karakter se suster, LOU, verskuif en is ZULU WEDDING gebore,” verduidelik sy. “MABO bly egter ’n belangrike karakter en Makgano Mamabolo vertolk haar rol uitstekend. Die hele span akteurs, was ongelooflik. Nadat ek oudisies in New York, Los Angeles en Johannesburg gedoen het en honderde akteurs oor die jare oorweeg het, kan ek waarlik sê dat die rolverdeling puik is. Elke persoon het iets spesiaal na die projek gebring,” sê Sekeleoane.
– Die kuns wat in die fliek gewys word, is geskep deur die bekroonde Kaapse kunstenaar en illustreerder, Loyiso Mkhize;
– ZULU WEDDING se fliekbekendstelling sal voorafgegaan word deur Zulu Wedding (die roman), geskryf deur Dudu Busani-Dube, skrywer van die Hlomu-reeks, gevolg deur ’n Zulu Wedding – The Fairytale-kinderboekreeks, geskryf deur Makgano Mamabolo en met illustrasies deur die Kaapse kunstenaar en Kwezi Comics-stigterslid, Loyiso Mkhize. Dit sal ook in verskeie Afrika-tale vertaal word;